ཆུང་འབྲིང་སློབ་མ་དག་ལ་མཚོན་ན་སྐད་ཡིག་གི་རྨང་གཞི་བརྟན་པོ་ཞིག་འདིང་བའི་དུས་གཙོ་བོ་ཡིན་པས།གཙོ་བོ་འབྲི་དང་ཀློག་གི་ཕྱོགས་ལ་འབད་བརྩོན་ཆེན་པོ་བྱ་དགོས།རྒྱུ་མཚན་ནི་འབྲི་དང་ཀློག་ནི་གཅིག་ལ་གཅིག་བརྟེན་ལྟ་བུ་ཡིན།སྔོན་བྱོན་གྱི་རྩོམ་པ་པོ་དེ་དག་གིས་ཀྱང་ཐོག་མར་ལད་འབྲི་བྱས་པ་བརྒྱུད་ད་གཟོད་རྩོམ་པ་ལ་ཐོགས་པ་མེད་པར་གྱུར་བ་མ་གཏོགས་ལྷན་སྐྱེས་ནས་མིའི་རྒྱུད་ལ་ཞུགས་ཡོད་པ་ཞིག་མིན།ང་ཚོ་སློབ་བུ་མང་ཆེ་བ་ཞིག་གིས་རྩོམ་འབྲི་མི་ཤེས་པའམ་འབྲི་རྒྱུའི་བརྗོད་བྱ་མི་རྙེད་པ།དག་ཡིག་དང་བརྡ་སྤྲོད་ཀྱི་རྨང་གཞི་སྲ་བརྟན་ཡོད་ཀྱང་རྩོམ་འབྲི་སྐབས་ཅི་ཞིག་འབྲི་དགོས་པ་མི་ཤེས་པ་སོགས་ཀྱི་སྣང་ཚུལ་དེའང་གཙོ་བོ་དཔེ་ཀློག་མ་བྱས་པ་ལས་ཐོན།དེས་ན་ང་ཚོས་གནད་དོན་ཐག་གཅོད་པར་ཐོག་མར་དཔེ་ཀློག་ནས་འགོ་བརྩམ་ན་ད་གཟོད་རིམ་གྱིས་རྩོམ་ཡང་འབྲི་ཤེས་པར་འགྱུར།